**Hézagos családtörténet**

Sokaktól elhangzott – magam is gyakran éreztem – milyen jó lett volna szüleinket, felmenőinket tüzetesen kikérdezni családi emlékeikről, a régi dolgokról, arról, kik és hogyan éltek a család múltjában. A családi múlt felderítésében sajnos nekem is komoly mulasztásaim vannak.

A régi Csékút, amelynek én születésemtől (1939) 1957-ig voltam lakója, társadalmi, gazdasági téren kettős arculattal rendelkezett. Egyrészt falusi parasztgazdaságokból állt, az életet a földek művelésének szigorú forgatókönyve uralta. Udvarunk igazi falusi porta volt, házi állatokkal, terményekkel. Gyerekkoromban a Gyűrhegyen nyáron állatokat őriztem, szántásnál az ökröket vezettem a barázdában, dolgoztam, segítettem a földeken. Éltem a falusi gyerekek életét, kószáltunk a falut övező erdőben, a réten, a legelőn. Szüleimnek volt egy kb. 1000 n.öles szőlője, ott is segítettem és lakmároztam a sokféle gyümölcsből.

Másrészt falum közvetlen közelében (Padragon, Alsócsingervölgyben) az 1890-es évek végétől szénbányák voltak, azok a falumbeliek, akiknek már nem jutott föld, a bányákban dolgoztak. (Akkoriban még elképesztően nehéz körülmények között.) Magam 1957-60 között a nyári szünetekben csillés voltam a padragi bányában, ízelítőt kaptam a bányász munkából is. (Ezek a munkatapasztalatok befolyásolták pályaválasztásomat is.)

Szüleim - gondolom ösztönösen - a négy nevelési típus egyik változata szerint kevés fegyelemmel és megengedő szeretettel neveltek. Ez önállóságra szoktatott. 13 éves koromtól szenvedélyemmé vált az olvasás és a tanulás, ami a pályámat végig kísérte. Apám hihetetlen szorgalmával és kitartásával hatott rám. Anyám csendes, óvó, gondoskodó szeretetét mindig éreztem. Apám halála után anyám még 18 évig pesti házunkban velünk élt. Szüleim a csékúti temetőben nyugszanak.

Ami engem illet, egész életemben nagyon erős ragaszkodást éreztem szülőfalum iránt. Ide kötnek a felejthetetlen gyerekkori emlékek, az élményekben gazdag általános iskolai és gimnáziumi évek (a gimnáziumba az 5 km-re lévő Ajkára bejáró diák voltam), a falusi élet és a falusi munka tapasztalatai, a kínlódások és örömek (utóbbiak főként a családi szőlőhöz, szüretekhez, borospincéhez kapcsolódnak).

Magamról

A vázlatos családtörténet velem (és a lányommal és unokámmal folytatódik).

1957 óta élek Budapesten. Az Eötvös Loránd Tudományegyetem Bölcsészettudományi Karának magyar- történelem- pszichológia szakán tanultam tovább. Humán érdeklődésem és diákkori munkatapasztalataim befolyásolták, hogy harmadik szakom alapján a munka-, szervezet- és vezetéspszichológiára szakosodtam.

Egyetemi éveim alatt a nagy múltú Eötvös Kollégiumban laktam. Ami a tanulmányaimat és a munkámat illeti: a pszichológia lett az örömmel és talán sikerrel művelt szakmai életpályám, megszereztem a szakképesítést, az egyetemi doktori címet, a pszichológiai tudományok kandidátusa tudományos fokozatot, a PhD fokozatot.

Szakmai területeimen elég számottevő tudományos és publikációs tevékenységet végeztem. Szakmai tapasztalataimat változatos munkahelyeken szereztem (Fémáru-és Szerszámgépgyár, Munkaügyi Minisztérium, Országos Vezetőképző Központ, Minisztertanács Titkársága, Budapesti Műszaki Egyetem Pszichológia Tanszéke (itt tanszékvezető is voltam). Az egyetemi állásom mellett szakterületembe vágóan 1990-től tanácsadó céget (Szelektor- Dr. Gazdag Kft.) alapítottam és vezettem. Hasonló projekteket végeztem a gyakorlatban, mint amiket korábban tanítottam. Ez alapozta meg, hogy öreg koromra viszonylag anyagi gondoktól mentesen élhessünk.

Feleségemmel, Csontos Katalinnal 1971. február 20.-án kötöttünk házasságot.

Lányunk Gazdag Enikő 1976. május 15.-én született. Pszichológusként dolgozik, sikeresen. Kislánya, illetve unokánk, Solymosi Dóra 2004-ben született.

xxxx

„Mélységes mély a múltnak kutja” – írja Thomas Mann. Ebből a végtelen időből érdekes időszak jutott nekem. Néha eltöprengek: életem magába foglalja a szinte feudális viszonyokkal jellemezhető falusi életemtől kezdve a mostani digitális világot. (Ami néha engem is „beszippant”.)

Tudom, hogy az élet véges. Bízom abban, hogy utódaim sikeresen megállják a helyüket az életben.

84 éves vagyok. Budapesten élek, immár több mint 60 éve. Lakóhelyünk, ez a kertes családi ház kicsit hasonlít a csékúti nyugalmas környezethez. Ahogy öregszem, egyre gyakrabban bukkannak elő a régi emlékek. Talán az ezek iránti nosztalgia is erősödött bennem.

Az is eszembe jut, hogyha távozni kell, végső nyughelyemnek szívesen választom a csékúti temetőt, ahol szüleim és idősebb és ifjabb Gazdag Dániel (világháborús hős) is nyugszanak. Ők a gyökereim. Isten nyugosztalja őket! Utódaikat pedig Isten áldása kísérje!

Budapest, 2024. április 24.